**Ο ΠΕΡΙ ΑΡΧΗΣ ΛΙΜΕΝΩΝ ΚΥΠΡΟΥ**

**ΝΟΜΟΣ ΤΟΥ 1973 ΜΕΧΡΙ 2016**

**Οδηγίες δυνάμει του άρθρου 14**

**Ο Υπουργός Μεταφορών, Επικοινωνιών και Έργων, ασκώντας τις εξουσίες**

**που του χορηγούνται με βάση το άρθρο 14 (1) των περί Αρχής Λιμένων Κύπρου Νόμων του 1973 μέχρι 2016, εκδίδει τις πιο κάτω αναθεωρημένες**

**Οδηγίες για τη σταδιακή χαλάρωση των Περιοριστικών Μέτρων**

**Αντιμετώπισης της Πανδημίας του ιού COVID 19 στα λιμάνια, και**

**λιμενικές εγκαταστάσεις της Κύπρου:**

Σε συνέχεια των Οδηγιών του Υπουργού Μεταφορών, Επικοινωνιών και Έργων ημερομηνίας 9.4.2020 προς την Αρχή Λιμένων Κύπρου και στα πλαίσια της σταδιακής χαλάρωσης των μέτρων που λαμβάνονται για αντιμετώπιση της έκτακτης κατάστασης στην οποία βρίσκεται η Κύπρος λόγω της πανδημίας του Κορωνοϊού (COVID 19), ο Υπουργός Μεταφορών, Επικοινωνιών και Έργων εκδίδει τις ακόλουθες νέες Οδηγίες αναφορικά με τα **αναθεωρημένα περιοριστικά μέτρα** τα οποία πρέπει να εφαρμόζονται σε όλα τα λιμάνια και λιμενικές εγκαταστάσεις τόσο από την Αρχή Λιμένων Κύπρου όσο και από Αναδόχους/ Παραχωρησιούχους/ Αδειούχους λιμενικών υπηρεσιών και λιμενικών εγκαταστάσεων:

1. Αποβίβαση Επιβατών/Πληρωμάτων: Απαγορεύεται οποιαδήποτε αποβίβαση επιβατών και προσώπων τα οποία είναι μέλη πληρωμάτων οποιουδήποτε τύπου σκάφους, περιλαμβανομένων Κρουαζιερόπλοιων και σκαφών αναψυχής, με σκοπό τη διενέργεια επισκέψεων, ολιγόωρης παραμονής ή διανυκτέρευσης στην επικράτεια της Δημοκρατίας, εκτός από την αντικατάσταση/αλλαγή πληρωμάτων ως αναφέρεται στο 2 πιο κάτω.
2. Αντικατάσταση/Αλλαγή Πληρωμάτων: Επιτρέπεται η μεταφορά και/ή αναχώρηση από τη Δημοκρατία προσώπων τα οποία είναι μέλη πληρωμάτων εμπορικών σκαφών, κρουαζιερόπλοιων που βρίσκονται σε παροπλισμό, σκαφών αναψυχής και μέλη πληρωμάτων σε πλατφόρμες που διενεργούν διερευνητικές γεωτρήσεις εντός Αποκλειστικών Οικονομικών Ζωνών Κρατών με τα οποία η Κυπριακή Δημοκρατία εγκαθίδρυσε διπλωματικές σχέσεις, που είτε βρίσκονται επί σκαφών που ελλιμενίζονται στους λιμένες της Δημοκρατίας, είτε αφικνούνται, με πτήσεις που, κατ’ εξαίρεση, επιτρέπονται κατόπιν ειδικής άδειας από τον Υπουργό Μεταφορών, Επικοινωνιών και Έργων, σύμφωνα με τα περί Πολιτικής Αεροπορίας (Καθορισμός Μέτρων για Παρεμπόδιση Εξάπλωσης του Κορωνοϊού COVID-19) Διατάγματα του 2020 έως (Αρ. 4) του 2020. Για τη διαδικασία που θα πρέπει να τηρείται για την αλλαγή πληρωμάτων έχει ετοιμαστεί σχετικό πρωτόκολλο το οποίο επισυνάπτεται.
3. Όσον αφορά τα πληρώματα των εμπορικής φύσεως σκαφών (ρυμουλκά κλπ.) που έχουν μόνιμη βάση τα Κυπριακά λιμάνια, εφόσον αυτά εκτελούν διεθνείς πλόες εκτός χωρικών υδάτων ή πλόες εντός χωρικών υδάτων και έλθουν σε διεπαφή με άλλα πληρώματα πλοίων ή λιμάνια του εξωτερικού, θα πρέπει κατά την επιστροφή τους στα κυπριακά λιμάνια, να τηρούν αυστηρώς τις οδηγίες των Ιατρικών Υπηρεσιών και Υπηρεσιών Δημόσιας Υγείας, δηλαδή αυτοπεριορισμό των επιβαινόντων για 14 μέρες.   Όσα τέτοια σκάφη εκτελούν πλόες εντός ή εκτός χωρικών υδάτων, εφόσον τα ίδια μέλη πληρώματος εργάζονται ως εργοδοτούμενοι στην εταιρεία και νοουμένου ότι, όταν εξυπηρετούν άλλα πλοία, δεν έρχονται σε επαφή με τα πληρώματα άλλων πλοίων και δεν επισκέπτονται λιμάνια του εξωτερικού, τότε δεν θα υπάρχει υποχρέωση για αυτοπεριορισμό.
4. Παροπλισμός Πλοίων: Επιτρέπεται η μακροχρόνια παραμονή πλοίων σε αγκυροβόλια της Δημοκρατίας για σκοπούς παροπλισμού, σε συνθήκες ετοιμότητας (warm lay up) στη βάση διαθεσιμότητας θέσεων αγκυροβόλησης για σκοπούς παροπλισμού και στη βάση των χαρακτηριστικών των πλοίων. Νοείται ότι, δεν επιτρέπεται η αποβίβαση επιβατών ή αποβίβαση πληρωμάτων για άλλους λόγους εκτός για σκοπούς αντικατάστασης/αλλαγής πληρώματος ως αναφέρεται στο 2 πιο πάνω.
5. Πολεμικά Πλοία: Επιτρέπεται ο ελλιμενισμός τους μετά από Ρηματική Διακοίνωση, αλλά δεν επιτρέπεται η αποβίβαση των πληρωμάτων τους, εκτός για αντικατάσταση/αλλαγή ως αναφέρεται στο 2 πιο πάνω.
6. Μετακινήσεις Ιδιωτικών Σκαφών για σκοπούς συντήρησης και επισκευής: Επιτρέπονται μετακινήσεις ιδιωτικών σκαφών μεταξύ αδειοδοτημένων χώρων ελλιμενισμού εντός της επικράτειας της Δημοκρατίας, για σκοπούς συντήρησης και επισκευής.
7. UNIFIL: Επιτρέπεται η διακίνηση των μελών της Διοίκησης της δύναμης UNIFIL που εδρεύουν στις χερσαίες εγκαταστάσεις του λιμανιού Λεμεσού. Όσον αφορά τα πληρώματα των σκαφών της δύναμης UNIFIL, επιτρέπεται η αποβίβαση μόνο για κατευθείαν μεταφορά σε ενδεδειγμένο ξενοδοχείο στην ενδοχώρα για αυτοπεριορισμό και για αντικατάσταση/αλλαγή τους ως αναφέρεται στο 2 πιο πάνω.
8. Έκτακτα Ιατρικά Περιστατικά: Σε περίπτωση που παρουσιαστούν έκτακτα ιατρικά περιστατικά (emergency medical situations) για ασθενούντα επιβάτη ή ασθενούντα μέλος πληρώματος πλοίου, είτε σε αγκυροβόλιο είτε εντός λιμένα, οι πράκτορες κατ’ εξαίρεση και λόγω του έκτακτου ιατρικού περιστατικού, θα δικαιούνται να προβούν στις απαραίτητες διευθετήσεις για τη μεταφορά και περίθαλψη του ασθενούντα, εφόσον συνεννοηθούν εκ των προτέρων με τις Ιατρικές Υπηρεσίες και Υπηρεσίες Δημόσιας Υγείας και ενημερώσουν την Αρχή Λιμένων Κύπρου.
9. Κανένας δεν επιτρέπεται να επιβαίνει επί πλοίου, εκτός για εργασίες που αφορούν φορτοεκφορτώσεις πλοίων. Επιτρέπεται σε Λιμενεργάτες, άτομα που προσδένουν – αποδένουν φορτία επί πλοίου (Lashers – Unlashers), Επιθεωρητές Πλοίων/Φορτίων (Ships/Cargo Surveyors) να επιβαίνουν σε πλοία για σκοπούς διεκπεραιώσεως των εργασιών φορτοεκφόρτωσης των πλοίων, νοουμένου ότι ο καπετάνιος φροντίσει να απομακρύνει/αυτοπεριορίσει το πλήρωμα του πλοίου και στείλει σχετική γραπτή επιβεβαίωση στην Αρχή Λιμένων Κύπρου ή στους Αναδόχους/ Παραχωρησιούχους/ Αδειούχους λιμενικών υπηρεσιών και λιμενικών εγκαταστάσεων, ότι το πλήρωμα θα βρίσκεται σε αυτοπεριορισμό στις καμπίνες του και καμία διεπαφή δεν θα υφίσταται με το πιο πάνω αναφερόμενο προσωπικό κατά την παραμονή του επί του πλοίου. Νοείται ότι όσοι, μπορούν να διεκπεραιώσουν την εργασία τους ηλεκτρονικά (υπογραφές εντύπων κτλ.), απαγορεύεται να επιβιβάζονται επί του πλοίου. Διευκρινίζεται επιπλέον ότι το ίδιο ισχύει και για τους Επιθεωρητές (Surveyors) οι οποίοι ασχολούνται με το διοικητικό μέρος των εργασιών, δηλαδή εκτός αυτών που θα πρέπει να ανέβουν στα πλοία για δειγματοληπτικούς ελέγχους και μετρήσεις π.χ. πετρελαιοειδών, οι υπόλοιποι δεν θα επιβιβάζονται. Νοείται επιπλέον ότι οι Λιμενεργάτες, άτομα που προσδένουν – αποδένουν φορτία επί πλοίου (Lashers – Unlashers) και Επιθεωρητές Πλοίων/Φορτίων (Ships/Cargo Surveyors) θα πρέπει να τηρούν τους κανόνες ατομικής προστασίας/υγιεινής (μάσκες, γάντια, απόσταση 1-2 μέτρων ο ένας από τον άλλο, πλύσιμο χεριών κτλ.) πριν την επιβίβασή τους επί του πλοίου και μετά την αποβίβασή τους από το πλοίο, ως οι οδηγίες που αφορούν την επιβίβαση και αποβίβαση Πλοηγών και αναφέρονται στο μέτρο αρ. 12.
10. Σε περίπτωση που υπάρχει ανάγκη επιθεώρησης επί του κρηπιδώματος ελλιμενισμένου πλοίου από μέλη του πληρώματος του πλοίου, τότε επιτρέπεται η αποβίβαση ενός μόνο μέλους του πληρώματος για σύντομο χρονικό διάστημα, νοουμένου ότι ο Πράκτορας του πλοίου ενημερώσει εκ των προτέρων την Αρχή Λιμένων Κύπρου ή τους Αναδόχους/ Παραχωρησιούχους/ Αδειούχους λιμενικών υπηρεσιών και λιμενικών εγκαταστάσεων, ώστε να γίνει απομάκρυνση των ατόμων που εργάζονται εκείνη τη στιγμή στο συγκεκριμένο μέρος του κρηπιδώματος ή της προβλήτας, όσο και τη Λιμενική και Ναυτική Αστυνομία για επιτόπου παρουσία/εποπτεία.
11. Τροφοδοσίες/Προμήθειες: Το πλήρωμα πρέπει να παραμένει αυτοπεριορισμένο στις καμπίνες του κατά τη διαδικασία τροφοδοσίας του πλοίου. Ο Καπετάνιος του πλοίου φέρει ευθύνη να επιβεβαιώσει, τόσο στον Πράκτορα του Πλοίου όσο και στην Αρχή Λιμένων Κύπρου ή τους Αναδόχους/ Παραχωρησιούχους/ Αδειούχους λιμενικών υπηρεσιών και λιμενικών εγκαταστάσεων, ότι δεν θα υπάρξει καμία φυσική επαφή/διεπαφή πληρώματος με προσωπικό εδάφους. Νοείται ότι οι τροφοδότες/προμηθευτές θα τοποθετούν τις προμήθειες επί του κρηπιδώματος, σε σημείο πλησίον του πλοίου που θα τους υποδειχθεί, και αφού απομακρυνθούν τότε θα επιτρέπεται στο πλήρωμα να πλησιάσει και φορτώσει τις προμήθειες στο πλοίο. Όσον αφορά Τροφοδοσίες πλοίων στο Αγκυροβόλιο, επιτρέπονται νοουμένου ότι το δεν θα υπάρξει καμία φυσική επαφή/διεπαφή πληρώματος με τους Τροφοδότες/Προμηθευτές.
12. Οδηγίες επιβίβασης και αποβίβασης Πλοηγών σε πλοία:

**Πριν την επιβίβαση των Πλοηγών στην Πλοηγίδα:**

Α.      Πλύσιμο χεριών πριν τη χρήση του εξοπλισμού (μάσκες, γάντια).

Β. Τοποθέτηση/εφαρμογή εξοπλισμού (μάσκες / γάντια) πριν την επιβίβαση στην πλοηγίδα.

Γ.     Χρησιμοποιούν μάσκες με αναπνευστήρα-φίλτρο (τύπου FFP2).

Δ.    Χρήση γαντιών μιας χρήσης.

Ε.    Να έχουν πάντα μαζί τους αντισηπτικό διάλυμα, με τουλάχιστον 60% περιεκτικότητα σε οινόπνευμα, ούτως ώστε σε περίπτωση που αλλοιωθούν τα γάντια στη διάρκεια της μανούβρας να μπορούν να απολυμανθούν.

**Επιβίβαση επί του πλοίου:**

ΣΤ. Κρατείται απόσταση τουλάχιστον 1 μέτρου από οποιοδήποτε άτομο.

Ζ. Στη γέφυρα του πλοίου παραμένει ο ελάχιστος απαραίτητος αριθμός ατόμων.

**Αποβίβαση Πλοηγών από την Πλοηγίδα:**

Η. Γάντια, μάσκες αφαιρούνται με τον ενδεδειγμένο τρόπο.

Θ. Απορρίπτονται με το πέρας της μανούβρας όσο το δυνατό πιο γρήγορα, σε κάδο επί του κρηπιδώματος που θα τοποθετηθεί για το σκοπό αυτό και σίγουρα πριν την είσοδό τους στα γραφεία ή επαφή με οποιαδήποτε άλλα άτομα.

Ι. Πλύσιμο χεριών και χρήση αντισηπτικού.

1. Όσοι, μη έχοντας άλλη επιλογή, πρέπει να επιβαίνουν επί πλοίου για εκτέλεση εργασιών όπως Επιθεωρητές Πλοίων Κράτους Λιμένος ή Επιθεωρητές Πλοίων Νηογνώμονα ή Τεχνικοί απαραίτητοι για τη διεξαγωγή Επιθεωρήσεων ή άλλα εξειδικευμένα άτομα για επίβλεψη μηχανών εκφόρτωσης (π.χ. χύδην φορτίου, πετρελαιοειδών) αλλά και επιθεώρησης εξοπλισμού και αντιμετώπισης περιστατικών ασφαλείας (safety), υποχρεωτικά θα τηρούν, όπου εφαρμόζονται, τις οδηγίες που αφορούν την επιβίβαση και αποβίβαση Πλοηγών και αναφέρονται στο μέτρο αρ. 12.
2. Όσον αφορά την παραμονή ατόμου/ατόμων στο πλοίο ανεξαρτήτως χρονικού διαστήματος, όπως για παράδειγμα ο ‘Mooring Master’ για εργασίες μεταφόρτωσης πετρελαιοειδών από πλοίο σε πλοίο – ‘STS Operations’, και εξειδικευμένων ατόμων για την εκφόρτωση πετρελαιοειδών στους ηλεκτροπαραγωγικούς σταθμούς, θα πρέπει να ακολουθούνται τα παρακάτω:

Α. Πιστοποίηση  από το πλοίο που μεταφέρει το φορτίο ότι έχει προηγηθεί απολύμανση του χώρου παραμονής του/των ατόμου/ατόμων (καμπίνες).  Εφόσον είναι εφικτό μονόκλινες ως δίκλινες καμπίνες.

Β. Διευκρίνηση κατά πόσο υπάρχει διαθεσιμότητα προσωπικής τουαλέτας για το προσωπικό αυτό. Στην περίπτωση θετικής απάντησης το προσωπικό θα παραμένει απομονωμένο στις καμπίνες του χωρίς επαφή με το προσωπικού του πλοίου και θα χρησιμοποιεί αποκλειστικά τις προσωπικές τουαλέτες τηρώντας αυστηρά τα μέσα ατομικής προστασίας/υγιεινής. Σε περίπτωση αρνητικής απάντησης θα πρέπει το πλοίο να καθορίζει ξεχωριστή τουαλέτα για τα άτομα, για την οποία επίσης θα πρέπει να πιστοποιήσει την προηγηθείσα απολύμανσή της.

Γ. Το/τα άτομο/άτομα θα πρέπει να αφαιρούν με προσοχή τα μέσα ατομικής προστασίας/υγιεινής μετά την ολοκλήρωση της εποπτείας και πριν εισέλθουν στο χώρο της καμπίνας. Κατά την έξοδό τους από την καμπίνα και εφόσον πρόκειται να έρθουν σε επαφή με το προσωπικό του πλοίου θα πρέπει να υπάρχουν διαθέσιμα μέσα ατομικής προστασίας/υγιεινής για αλλαγή στην καμπίνα. Η τελική αφαίρεση των μέσων ατομικής προστασίας/υγιεινής θα γίνεται όπως καταγράφηκε στις οδηγίες για τους πλοηγούς (δηλαδή με το που φτάνουν στη στεριά).

Δ. Ιδιαίτερη σημασία θα πρέπει να δοθεί στην αποφυγή άσκοπης παραμονής του οποιουδήποτε προσωπικού του πλοίου κοντά στον Mooring Master/ Εξειδικευμένα άτομα.

Ε. Σε ότι αφορά το θέμα της διατροφής συστήνεται να μεταφέρει/ουν μαζί του/τους, τις απαραίτητες προμήθειες για το χρόνο παραμονής του/τους στο πλοίο. Σε περίπτωση που χρειάζεται οτιδήποτε επιπρόσθετο θα του/τους το αφήνουν έξω από την καμπίνα και να τηρείται αυστηρά ο καθαρισμός των χεριών.

1. Απαγορεύεται η αποβίβαση πληρώματος και εκτέλεση εργασιών επί κρηπιδώματος για σκοπούς συντήρησης του πλοίου π.χ. βάψιμο, πλύσιμο σκάφους, κτλ.
2. Όσοι εισέρχονται στα λιμάνια και λιμενικές εγκαταστάσεις θα πρέπει να τηρούν αυστηρά τις οδηγίες των Ιατρικών Υπηρεσιών και Δημόσιας Υγείας σε σχέση με τη λήψη ατομικών μέσων προστασίας/υγιεινής.

Νοείται ότι, αιτήματα που υποβάλλονται προς την Αρχή Λιμένων Κύπρου για παραχώρηση τυχόν εξαίρεσης από την εφαρμογή των πιο πάνω περιοριστικών μέτρων, θα προωθούνται από την Αρχή Λιμένων Κύπρου στον Υπουργό Μεταφορών, Επικοινωνιών και Έργων και στο Γενικό Διευθυντή του Υπουργείου Μεταφορών, Επικοινωνιών και Έργων για εξέταση και λήψη απόφασης κατόπιν διαβούλευσης με τον Υπουργό Υγείας.

Ημερομηνία: 6 Μαΐου 2020